Toshkentda erkak 17 yoshli qizning ortidan ta'qib qilib, uyning yo'lagigacha kirib bordi — video

Toshkent shahar Yunusobod tumanida 17 may kuni 17 yoshli qizning ortidan ta'qib qilib, uyning yo'lagigacha kirib bordi. Bu haqda shahar Ichki ishlar bosh boshqarmasi matbuot xizmati xabar berdi.
Ma'lum bo'lishicha, 17 may kuni soat 14:00 atrofida Yunusobod tumanida 17 yoshli K. M. uyiga qaytayotganida erkak kishi orqasidan kelayotganini payqab qolgan. Shundan so'ng, qiz qadamlarini tezlatgan va uyining yo'lagiga yugurib kirgan. Keyinchalik erkak ham uning orqasidan kirgan. Keyin qiz baqirib yuborgan, erkak esa noma'lum tomonga qochib ketgan.

Shahar ichki ishlar bosh boshqarmasining ma'lum qilishicha, voyaga yetmagan qizga nisbatan nomunosib xatti-harakatlar sodir etgan shaxs — 1974 yilda tug'ilgan Yu.B. ushlanib, Ma'muriy javobgarlik to'g'risidagi kodeksning 183 (Mayda bezorilik) va 194-moddasi (Ichki ishlar organlari xodimining qonuniy talablarini bajarmaslik) bilan javobgarlikka tortilgan. Jinoyat ishlari bo'yicha tuman sudining qaroriga asosan ushbu shaxsga nisbatan 10 sutka ma'muriy qamoq hamda jarima jazosi tayinlangan.
Avvalroq Toshkentda pensioner ayolga tegajaklik qilmoqchi bo'lgan yigitga sud hukmi o'qilgandi. Shuningdek, Toshkentda haydovchi mashinasiga chiqqan ayollarga tegajaklik qilayotgani aytilgandi.